लोककला में पशु-पक्षियों को भी महत्वपूर्ण रूप से स्वीकार कर उन्हें भी मांगलिक प्रतीक के रूप में चित्रित किया जाता है। इनके चित्रांकन के द्वारा प्रकृति के अंगों-उपांगों को महत्व देने का प्रयास तो रहता ही है साथ ही इनको विविध अर्थों में भी स्वीकार किया जाता है। इन पशु-पक्षियों के चित्रांकन में विशेष रूप से हाथी, घोड़ा, मछली, मोर, उड़ते पंछियों को दर्शाया जाता है। यहाँ हाथी को शक्ति एवं गम्भीरता के रूप में, घोड़े को गतिशीलता एवं तीव्रता के रूप में, मोर को समृद्धता एवं खुशी के रूप में, उड़ते पक्षियों को स्वतन्त्रता एवं उत्साह के रूप में, मछली को शुभकारी एवं सच्चे प्रेम के अर्थ में चित्रित किया जाता है।